Japanissa viranomaisten kamppailu järjestäytynyttä rikollisuutta vastaan näyttää tuottavan tulosta. Japanilaismedioiden mukaan maan rikollisryhmien jäsenmäärä on pudonnut ensimmäistä kertaa sinä aikana, kun rikollisryhmistä on pidetty tilastoja vuodesta 1958.

Japanin poliisi tiedotti torstaina, että eri rikollisryhmien jäseniä tai näennäisjäseniä oli viime vuonna alle 50 000. Pahamaineisiin yakuza-ryhmiin kuului yhteensä 20 100 rikollista, mikä on parituhatta vähemmän kuin edellisvuonna. Näennäisjäsenet eivät kuulu varsinaisesti rikollisryhmään mutta ovat sen toiminnassa mukana.

Poliisin toiminta ja ikääntyvä väestö vähentävät jäsenmääriä

Poliisin mukaan suurin yakuza-ryhmä Yamaguchi-gum menetti jäsenistään 40 prosenttia viime vuonna. Koben kaupungissa päämajaansa pitävään rikollisryhmään kuului viime vuoden lopussa noin 6 000 jäsentä, ja ryhmä pitää edelleen ykkössijaa.

Pääryhmästä erottautunut Kobe Yamaguchi-gum kuitenkin kirii vastustajiaan. Ryhmä toimii Koben lähellä olevan Awajin saaren tuntumassa, ja se nousi 2 800 jäsenellään maan kolmanneksi suurimmaksi yakuza-ryhmäksi. Japanin toiseksi suurimpana rikollisryhmänä pysyy tokiolainen Sumiyoshi-kai.

Poliisi on tyytyväinen Koben alueella tekemiensä tehoiskujen tulokseen mutta on huolestunut uuden yakuza-ryhmän levittäytymisestä. Japanin neljä suurinta yakuza-ryhmää toimivat kymmenillä prefektuureilla eli erillisalueilla ja kattavat noin 70 prosenttia maan yakuza-määrästä.

Järjestäytyneen rikollisuuden torjunta on poliisin mukaan onnistunut entistä paremman poliisitoiminnan ja yakuzan-vastaisen työn ansiosta. Lisäksi ikääntyvässä Japanissa myös yakuza-väestö vanhenee, ja siten jäsenmäärätkin vähenevät.